Komisijos reglamentas (EEB) Nr. 3537/89
1989 m. lapkričio 27 d.
dėl prekybos etapo, kuriuo taikoma vidutinė kiaulių skerdenų kaina
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [1] su paskutiniais pakeitimais, padarytais Reglamentu (EEB) Nr. 1249/89 [2], ypač į jo 4 straipsnio 6 dalį,
kadangi reprezentatyvios rinkos kiekvienoje šalyje apima visas Komisijos reglamento (EEB) Nr. 2123/89 [3] priede išvardytas rinkas;
kadangi pagal Reglamento (EEB) Nr. 2759/75 4 straipsnio 2 dalį svorinė vidutinė kiaulių skerdenų kaina Bendrijos reprezentatyviosiose rinkose turi būti nustatyta siekiant įvertinti, ar rinkos padėtis pateisina intervencines priemones;
kadangi siekiant nustatyti tokią vidutinę kiaulių skerdenų kainą reikia žinoti palyginamas Bendrijos kainas; kadangi dėl to reikėtų remtis viena bendra kiaulių skerdenų kokybe, atitinkančia standartinę kokybę, minimą Reglamento (EEB) Nr. 2759/75 4 straipsnio 1 dalyje, ir aiškiai apibrėžtais prekybos etapais; kadangi kiaulių skerdenomis paprastai prekiaujama skerdyklos etape, šiuo etapu ir reikėtų remtis;
kadangi nuo šiol turėtų būti nustatomos kiaulių skerdenų kotiruojamos kainos visoje Bendrijoje pagal Bendrijos kiaulių skerdenų klasifikavimo skalę, nustatytą Tarybos reglamente (EEB) Nr. 3220/84 [4] su pakeitimais, padarytais Reglamentu (EEB) Nr. 3530/86 [5], ir išsamias taikymo taisykles, nustatytas Komisijos reglamente (EEB) Nr. 2967/85 [6]; kadangi standartinės kokybės apibrėžimas pagal Reglamento (EEB) Nr. 3220/84 2 straipsnio 2 ir 3 dalis buvo supaprastintas 1989 m. gegužės 3 d. Tarybos reglamentu (EEB) Nr. 1250/89, nustatančiu paskerstų kiaulių bazinę kainą ir standartinę kokybę laikotarpiui nuo 1989 m. liepos 1 d. iki 1990 m. birželio 30 d. [7]; kadangi, be to, Bendrijos reprezentatyviųjų kiaulienos rinkų sąrašas, sudarytas Tarybos reglamentu (EEB) Nr. 43/81 [8] su paskutiniais pakeitimais, padarytais Reglamentu (EEB) Nr. 3553/88 [9], buvo pakeistas Reglamentu (EEB) Nr. 2123/89; kadangi dėl šių priežasčių, reikėtų iš dalies pakeisti taisykles, reglamentuojančias prekybos etapą, kuriuo taikoma vidutinė kiaulių skerdenų kaina;
kadangi siekiant aiškumo reikėtų priimti naują reglamentą, kuriame būtų sujungtos visos taisyklės, reglamentuojančios prekybos etapą, kuriuo taikoma vidutinė kiaulių skerdenų kaina; kadangi reikėtų atitinkamai panaikinti Komisijos reglamentą (EEB) Nr. 2342/86 [10] su pakeitimais, padarytais Reglamentu (EEB) Nr. 2847/87 [11];
kadangi šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Bendrijos kiaulių skerdenų rinkos kaina, minima Reglamento (EEB) Nr. 2759/75 4 straipsnio 2 dalyje, nustatoma remiantis kainomis įvežimo į skerdyklą metu, išskyrus pridėtinės vertės mokestį, sumokėtą gyvų kiaulių tiekėjams.
2. Į 1 dalyje minimas kainas įtraukiama neperdirbtų subproduktų ir gyvūninių atliekų kaina, kuri apskaičiuojama 100 kg atvėsintų kiaulių skerdenų atžvilgiu:
- pateiktų pagal Reglamento (EEB) Nr. 3220/84 2 straipsnio 1 dalyje nustatytą tipinį pateikimą,
bei
- pasvertų ir suklasifikuotų ant skerdyklos kablių, užregistruotą svorį perskaičiuojant į atvėsintos skerdenos svorį pagal Reglamento (EEB) Nr. 2967/85 2 straipsnyje nustatytus būdus.
2 straipsnis
1. Kiaulių skerdenų rinkos kaina valstybėje narėje yra lygi vidutinei kiaulių skerdenų kotiruojamai kainai, užregistruotai tos valstybės narės rinkose ar kainų kotiravimo centruose, išvardytuose Reglamento (EEB) Nr. 2123/89 priede.
2. 1 dalyje minima kaina nustatoma taikant užregistruotas kotiruojamas kainas skerdenų:
- 60-120 kg, priskiriamų U klasei,
- 120-180 kg, priskiriamų R klasei.
Atitinkamai valstybei narei leidžiama pasirinkti svorio kategorijas ir svėrimo būdus; apie tai ji praneša Komisijai.
3 straipsnis
1. Reglamentas (EEB) Nr. 2342/86 panaikinamas.
2. Nuorodos į Reglamentą (EEB) Nr. 2342/86 laikomos nuorodomis į šį reglamentą.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. lapkričio 27 d.